b"\n_START_ARTICLE_\nClor\n_START_SECTION_\nCaracter\xc3\xadstiques principals\n_START_PARAGRAPH_\nEn la naturalesa no es troba en estat pur perqu\xc3\xa8 reacciona amb rapidesa amb molts elements i compostos qu\xc3\xadmics, sin\xc3\xb3 que es troba formant part de clorurs i clorats, sobretot en forma de clorur de sodi (NaCl, sal comuna o sal de taula), en les mines de sal i dissolt i en suspensi\xc3\xb3 en l'aigua de mar._NEWLINE_S'empra per a potabilitzar l'aigua de consum dissolent-lo en aquesta; tamb\xc3\xa9 t\xc3\xa9 altres aplicacions com a oxidant, blanquejador i desinfectant. El clor gas\xc3\xb3s \xc3\xa9s molt t\xc3\xb2xic (neurot\xc3\xb2xic) i va ser utilitzat com a un dels primers gasos de guerra (arma qu\xc3\xadmica) a la Primera Guerra Mundial i Segona Guerra Mundial._NEWLINE_Aquest halogen forma nombroses sals i s'obt\xc3\xa9 a partir de clorurs a trav\xc3\xa9s de processos d'oxidaci\xc3\xb3, generalment per mitj\xc3\xa0 d'electr\xc3\xb2lisi. Es combina f\xc3\xa0cilment amb la major part dels elements. \xc3\x89s lleugerament soluble en aigua (uns 6,5 g de clor per litre d'aigua a 25\xc2\xa0\xc2\xb0C), en part formant \xc3\xa0cid hipoclor\xc3\xb3s (HClO)._NEWLINE_En la majoria dels nombrosos compostos que forma presenta estat d'oxidaci\xc3\xb3 -1. Tamb\xc3\xa9 pot presentar els estats d'oxidaci\xc3\xb3 +1, +3, +5 i +7.\n_START_SECTION_\nAbund\xc3\xa0ncia\n_START_PARAGRAPH_\nEl clor es troba en la naturalesa combinat amb altres elements, principalment en forma de clorur de sodi (NaCl, i tamb\xc3\xa9 altres minerals com la silvita (KCl, o clorur de potassi), o la carnalita, KMgCl\xe2\x82\x83\xc2\xb76H\xe2\x82\x82O (clorur de potassi i magnesi). \xc3\x89s l'halogen m\xc3\xa9s abundant en l'aigua marina amb una concentraci\xc3\xb3 d'uns 18000 ppm. A l'escor\xc3\xa7a terrestre \xc3\xa9s present en menor quantitat, uns 130 ppm. \xc3\x89s pr\xc3\xa0cticament impossible trobar-lo sense combinar amb altres elements, a causa de la seua alta reactivitat.\n_START_SECTION_\nProducci\xc3\xb3 industrial\n_START_PARAGRAPH_\nLa producci\xc3\xb3 de clor \xc3\xa9s una de les fonamentals a nivell industrial i en molts casos es pren com a indicador de la fortalesa econ\xc3\xb2mica d'un pa\xc3\xads.\n_START_SECTION_\nPrecaucions\n_START_PARAGRAPH_\nEl clor provoca irritaci\xc3\xb3 en el sistema respiratori, especialment en nens i persones d'edat. En estat gas\xc3\xb3s, irrita les mucoses i en estat l\xc3\xadquid crema la pell. Es pot detectar en l'aire pel seu olor de partir de 3,5 ppm, essent mortal a partir d'uns 1000 ppm. Es va usar com a arma qu\xc3\xadmica en la Primera Guerra Mundial._NEWLINE_Una exposici\xc3\xb3 aguda a altes (per\xc3\xb2 no letals) concentracions de clor pot provocar un edema pulmonar, o l\xc3\xadquid en el pulmons. Una exposici\xc3\xb3 cr\xc3\xb2nica a baixa concentraci\xc3\xb3 debilita els pulmons augmentant-ne la susceptibilitat a altres malalties pulmonars._NEWLINE_En molts pa\xc3\xafsos es fixa com a l\xc3\xadmit d'exposici\xc3\xb3 en el treball per a aquest gas 0,5 ppm (mitja de 8 hores di\xc3\xa0ries, 40 hores a la setmana)._NEWLINE_Es poden produir fums t\xc3\xb2xics quan es mescla hipoclorit de sodi amb urea, amon\xc3\xadac o algun altre producte de neteja. Aquests fums consisteixen en una mescla de clor i clorur de nitrogen; per tant, aquestes combinacions haurien de ser evitades."